L’alcalde de Roquetes reclama la variant de la C-12 per impulsar la recuperació industrial a les naus de la LEAR
A les portes de celebrar 175 anys d’independència, Roquetes projecta el seu futur amb el caràcter d’una ciutat amb identitat pròpia i pròspera. L’alcalde, Ivan Garcia, confia a continuar avançant amb l’horitzó de les dues centúries, i amb la voluntat de deixar enrere el paper de “ciutat dormitori”. Un dels projectes que es persegueixen des de Roquetes és el desenvolupament industrial, amb un nou polígon al llarg de la C-12, o tornar l’activitat a les naus de l’antiga LEAR. Ivan Garcia reconeix la dificultat per a recuperar l’activitat industrial, però creu que canviaria si es recupera el projecte de variant de Roquetes i Tortosa, de l’Eix de l’Ebre. L’alcalde de Roquetes ha aprofitat el seu pas per Canal 21 Ebre per reivindicar la idoneïtat dels terrenys del Pla Parcial Camí de Roquetes com a lloc per a la construcció del nou hospital universitari de les Terres de l’Ebre. El pròxim 14 d’abril, Roquetes celebrarà la gran festa de la seua independència i formalitzarà el primer agermanament de la ciutat amb la localitat francesa de Saint-Marcel-sur-Aude, que guarda el record de Joan Castells Vilalta, l’alcalde republicà roquetenc que s’exilià a este petit poble a tocar de Narbona.